  Майя Бывальцева Удмуртиысь зоопаркын ужасьёс кыкто тӧдьы гондырпиослы ним быръёнэз азьланьто. Иворъёсъя «Удмуртия» агентстволы со сярысь вераз ужъюртлэн пресс-секретарез Гульнара Мухаметшина. «Ним ӧм быръе на. Али ӵектонъёсты кутӥськомы. Азьпалтӥсьёс, жаляса верано, ӧвӧл. Ӵектэмъёсыз яке сиёнэн герӟаськемын, яке кунгожсьӧр кылъёсын секыт вераны. Нош соос кун сӧры кошкыны быгатозы. Валамон, ми вань ӵектонъёсты кутӥськомы. Кылсярысь, Пель но Нянь вал. Со, оло, умой кылӥське, но Европа понна — валантэм», — вераз Мухаметшина. Али кыктоос гондыръёс сямен улыны дышетско, соослы юртто зоопаркын ужасьёс. Уяны уг дӥсьто на. «Али соос дышетско гинэ. Нырзэс лэзьыло, пыдзэс котто, но уг уяло на. Нырысетӥез гондырпимы огназ уяны турттӥз ӝыны ар ортчыса гинэ, нош со анаеныз улӥз, соин ик ми малпаськомы таиныз но озьы ик луоз. Марысь мар ке, соиз анаез борды ӝиптӥське вал. Анаез со нюлэ, куасьтэ вал… Али таослэн сыӵе луонлыксы ӧвӧл, соос кынмо, шуныт луэмез возьмаськомы. Чакланъёсъя, со луоз куартолэзе, оло нош, инвожое гинэ», — валэктӥз зоопарклэн пресс-секретарез. Кыктоосты адӟыны луэ котькуд нунал 14 часын. Соку соос висъетазы калгыны пото. Нялтас вераса, Удмуртиысь зоопаркын вордскем тӧдьы гондырпиос шаерамы улӥсьёсты гинэ ӧз синмаськытэ. Соос калыккуспо «кизилиос» луизы. Южтолэзе элькунэ Япониысь TV Tokio телеканаллэн съёмочной группаез вуылӥз. Гондырпиос пӧртэм пӧйшуръёслэн пиоссылы сӥзем передачалэн геройёсыз луизы. Фильмез Япониын возьматӥзы 1-тӥ оштолэзе. Тегъёс: Ижкар Зоопарк Удмуртия гондырпиос  